Star Trek (filmy a seriály)

Star Trek (z angl.: „Hviezdne putovanie“) je spoločné pomenovanie pre šesť sci-fi seriálov, dvanásť filmov, desiatok kníh a počítačových hier, ktoré sa odohrávajú v sci-fi prostredí. 
Star Trek a názvy seriálov sú registrované ochranné známky CBS Corporation, dcérskej spoločnosti Paramount Pictures.
Tvorcom prvých sérii a filmov bol Gene Roddenberry, ktorý sa snažil ukázať optimistickú budúcnosť ľudstva, v ktorej sú prekonané choroby, chudoba, rasizmus, intolerancia, neustále vojnové konflikty a hlavnou myšlienkou ľudstva sa stáva snaha o poznávanie nových svetov a civilizácií.

Princípy

Vesmír Star Treku obsahuje veľa obývateľných planét v našej galaxii a veľa rôznych rás (prevažne humanoidných). Medzi najdôležitejšie z hľadiska série patria ľudia a Vulkánci, spolu s ďalšími rasami tvoria mierumilovnú Spojenú federáciu planét. V deji sa objavujú zápletky so zradnými Romulánmi, bojovnými Klingónmi, úlisnými Ferengami, biomechanickými Borgami a ďalšími skôr epizodickými rasami. Medzihviezdne vzdialenosti sú prekonávané warpovým pohonom, medzi ďalšie používané fiktívne techniky patria transportér a simulátor (realita vytvorená holografickými objektmi a nepriepustnými poľami energie). Medzihviezdne lode sú vybavené lúčovými zbraňami (fázery a disruptory), torpédami (fotónovými, plazmovými a veľa ďalších typov), štítmi, maskovaním a pod.
Kvôli veľkému záujmu fanúšikov vznikol celý rad kníh, v ktorých je podrobne opísaná ďalšia technika objavujúca sa v Star Treku, podobne existujú podrobné zoznamy rás alebo tried lodí (pozri webové stránky v externých odkazoch). Opísaná je aj „história budúcnosti“, teda fiktívne udalosti od 60. rokov 20. storočia, keď sa seriál začal nakrúcať do 24. storočia, v ktorom sa odohráva. Z pohľadu súčasnosti sa v nej vytvorila alternatívna história, kde napríklad v roku 1993 začali „eugenické vojny“ vedené geneticky vylepšenými ľuďmi a priniesli vyše 30 miliónov obetí.

Star Trek

Prvý Star Trek bol odvysielaný v roku 1966 ako hraný seriál. Dnes sa z rozlišovacích dôvodov označuje v angličtine ako Star Trek: The Original Series. Tento seriál má tri série, spolu 80 dielov po 50 minútach. Hlavnou postavou je kapitán James T. Kirk (herec William Shatner), loď sa volá USS Enterprise, je triedy Constitution a má označenie NCC-1701. Obľúbenou postavou je polovičný Vulkánec, vždy logický a neemotívny Spock (herec Leonard Nimoy).
Motto seriálu: Nekonečný vesmír. Toto sú cesty hviezdnej lode Enterprise na jej päť ročnej misii. Vydávať sa za poznaním tajomných nových svetov, hľadať nové formy života a nové civilizácie. Odvážne sa púšťať tam, kam sa dosiaľ človek nevydal.

Star Trek (animovaný seriál)

V roku 1973 nasledoval animovaný seriál Star Trek, s dvoma sériami, spolu 22 dielov po 30 minútach. Došlo k menším zmenám v posádke, ale hlavní hrdinovia sú tí istí.

Star Trek: Nová generácia

Po dlhom čase nadviazal v roku 1987 seriál Star Trek: Nová generácia. Má 7 sérií, 175 dielov po 45 minútach. Vzhľadom na to, že medzi obidvomi seriálmi je 20 rokov, bola vymenená celá posádka a modernizovaná kozmická loď. Hlavnou postavou je kapitán Jean-Luc Picard (herec Patrick Stewart), loď sa rovnako volá Enterprise, ale je to už loď triedy Galaxy s označením NCC-1701-D. Úlohu striktne uvažujúceho člena posádky po Spockovi prevzal android Data (herec Brent Spiner), zatiaľ čo telepatické schopnosti Spocka nahradila empatia lodnej poradkyne, polovičnej Betazoidky Deanny Troi (herečka Marina Sirtis). Motto prešlo malými úpravami, keď sa vypustila "päťročná misia" a zmenil výraz no man na pohlavne neutrálne no one. 
Motto seriálu:

Vesmír a jeho hranice. Také sú cesty hviezdnej lode Enterprise, ktorá pokračuje vo výpravách za poznaním nových svetov, za hľadaním nových foriem života a nových civilizácií. Odvážne sa púšťa tam, kam sa dosiaľ nikto nevydal.
Túto sériu aj pri zhoršujúcom sa zdraví spočiatku riadil Gene Roddenberry, jeho pamiatke je venovaná časť 5x07 Unification, Part I.

Star Trek: Vesmírna stanica D.S. 9

V roku 1993, ešte pred skončením Star Trek: Nová generácia sa začala vysielať ďalšia séria Star Trek: Vesmírna stanica D.S. 9. Má 7 sérií, 176 dielov po 45 minútach. Neodohráva sa na vesmírnej lodi, ale na stabilnej vesmírnej stanici Hlboký vesmír Deväť, pred obsadením Federáciou nazývanej Terok Nor. Došlo ku kritickému porovnávaniu so seriálom Babylon 5, ktorého dej sa odohráva tiež väčšinou na malom území stacionárnej stanice. V tretej sérii dostane stanica k dispozícii loď USS Defiant. Veliteľom stanice je Benjamin Sisko (herec Avery Brooks). Miesto nepochopiteľného a exotického člena posádky zaujal meňavec Odo (herec René Auberjonois).

Star Trek: Voyager

V roku 1995 chronologicky nasledovala séria Star Trek: Voyager. Má 7 sérií, 172 dielov po 45 minútach. Odohráva sa na lodi Voyager, triedy Intrepid s kapitánkou Kathryn Janewayovou (herečka Kate Mulgrew). O rolu tradične neemocionálnej postavy sa delí PZH a (v neskorších častiach) bývalý Borg Siedma z deviatich (herečka Jeri Ryan).
Seriál vedie Brannon Braga, ktorý ho pojal dosť odlišne, čo u časti fanúšikov vzbudilo rozhorčenie. Hlavným predmetom kritiky je narušenie kontinuity seriálu.

Enterprise

V rokoch 2001 – 2005 sa Paramount snažil seriál "reštartovať", vrátiť k pôvodným hodnotám. Pod vedením Brannona Bragu vzniká séria Enterprise. Táto séria mala celkovo 4 série, 98 dielov po 45 minútach, odohráva sa pred všetkými predchádzajúcimi sériami, dokonca ešte pred vznikom Federácie. Loď sa volá Enterprise, nesie označenie NX-01, kapitánom je Jonathan Archer (herec Scott Bakula). Pre klesajúci záujem bola ukončená.

Discovery

Tento seriál sa vysiela od roku 2017. Dej sa odohráva asi 10 rokov pred dejom pôvodného seriálu Star Trek zo 60. rokov 20. storočia. Jednou z hlavných tém prvej série je vojna medzi ľuďmi a Klingónmi.

Ostatné

Okrem týchto „oficiálnych“ seriálov existuje ešte veľa príbehov nakrútených amatérsky fanúšikmi, dokonca aj celý seriál Star Trek: Hidden Frontier, ktorý má sedem sérií. Tieto neoficiálne diela nemajú licenciu od spoločnosti Paramount Pictures, tá ale ich vzniku nijak významne nebráni.

Kult

Star Trek má veľké množstvo zanietených fanúšikov, aj v slovenčine nazývaných trekkies. V 60. rokoch sa fanúšikom podarilo zvrátiť rozhodnutie spoločnosti NBC nepokračovať v natáčaní seriálu Star Trek listovou kampaňou. Nasledujúce snahy fanúšikov ovplyvniť rozhodovanie producentov bolo menej úspešné. Najnovšia séria Star Trek: Enterprise bola pre klesajúci záujem predčasne ukončená už po štyroch sériach.
Fanúšik Star Treku je často prirovnávaný k fanúšikom kultových seriálov Babylon 5 a Star Wars, medzi priaznivcami týchto kultov vznikajú často spory o to, ktorý príbeh je lepší.